Page:Gospel of Saint John in West-Saxon.djvu/54

10 18. Đā andswaredon him þā Iudeas and cwǣdon, Hwylc tācn ætȳwst þū ūs, for ðām þe þū ðās ðing dēst?

19. Sē Hǣlend him andswarude and cwæð, Tōwurpað þis tempel, and ic hit ārǣre binnan þrīm dagon.

20. Đā Iudeas cwǣdon tō him, Þis tempel wæs getimbrod on six and fēowertigon wintron, and ārǣrst þū hit on þrȳm dagon?

21. Sōðlīce hē hyt cwæð be hys līchaman temple.

22. Đā hē of dēaðe ārās, þā gemundon his leorningcnihtas þæt hē hit be him sylfum cwæð; and hī gelȳfdon hālegum gewrite and þǣre sprǣce þe sē Hǣlend spræc.

23. Đā hē wæs on Ierusalem on ēastron ōn frēolsdæge, manega gelȳfdon on his naman, þā hī gesāwon ðā tācna þe hē worhte.

24. Sē Hǣlend ne geswutelode hine sylfne him, for ðām hē cūðe hī ealle,

25. and for þām him næs nān þearf þæt ǣnig man sǣde gewitnesse be men; hē wiste witodlīce hwat wæs on men.